भाषा मनुष्य का आत्मिक स्वरूप है, जिसके बिना उसके अस्तित्व की कल्पना भी नहीं की जा सकती।भाव , विचार , चिन्तन , कल्पना सबकी उड़ान भाषा से ही सम्भव है।इन सबकी अभिव्यक्ति ही उसे सामाजिक प्राणी बनाती है ।यदि मानव के पास सम्प्रेषण का यह गुण न हुआ होता तो पूरी सृष्टि बेतरतीब होने के साथ-साथ अभिशप्त ही प्रतीत होती। भाषा शब्द सामने आते ही इसके विकास की कथा का सामाजिक स्वरूप सामने आ जाता है । समाज या समुदाय ही किसी भाषा के विकास का प्रमुख कारण है ।जो समाज जिस भाषा का प्रयोग करता है , वह भाषा उसके सम्पूर्ण चिन्तन और सामाजिक व्यवहार की संवाहक होती है ।नदी जिस प्रकार निरन्तर प्रवाहित होने के कारण ही नदी है ; ठीक उसी प्रकार समाज और भाषा भी अपने प्रवाह से ही जीवित रहते हैं ।भाषा में उसके सुख -दु:ख , हर्ष-विषाद उत्थान -पतन के सारे दौर देखे जा सकते हैं । जिस समाज को ,समाज की भाषा को या चिन्तन को संकुचित करने की चेष्टा की जाती है , वह धीरे-धीरे अपनी इयत्ता खो बैठता है ।इयत्ता खोने का डर उस भाषा और समाज को ज़्यादा होता है ;जो जन सामान्य से कटने लगता है ,अपना एक अलग कवच निर्मित कर लेता है ।विश्व की समृद्ध भाषा संस्कृत विशिष्ट वर्ग तक सीमित होना के कारण अपना अस्तित्व खो चुकी है , जबकि हिन्दी ने खड़ी बोली तथा अन्य बोलियों को साथ लेकर भारतीय समाज के बड़े वर्ग को अपने साथ बाँधा है ।इसका मुख्य कारण है हिन्दी की समाहरण शक्ति ,जो सात समन्दर पार भी अपना परचम फ़हराने का प्रयास कर रही है ।